Φασολάκια τουρλού με πατάτες, μπάμιες, κρόκο Κοζάνης και τζίντζερ
Κρόκος Κοζάνης και τζίντζερ σε ένα καλοκαιρινό τουρλού; Και όμως, ταιριάζουν απίθανα με τα φασολάκια, τις πατάτες και τις μπάμιες και αναβαθμίζουν γευστικά το όλον.
350 γρ. μπάμιες, καθαρισμένες (βλ. μυστικό)        , 60 ml ξίδι από κόκκινο κρασί,  100 ml εξαιρετικό παρθένο ελαιόλαδο, 3 μέτρια κρεμμύδια, ξερά, σε ψιλά καρέ, 4 κουτ. σούπας φρέσκο τζίντζερ, τριμμένο , 1/2  κουτ. γλυκού κρόκος Κοζάνης, σε σκόνη, 1/2 κουτ. γλυκού πιπέρι καγιέν (ή καυτερή πάπρικα), 3 ντομάτες μέτριες, τριμμένες, 300 γρ. φασολάκια τσαουλιά, καθαρισμένα, 2 μέτριες πατάτες, κομμένες κυδωνάτες, 1/2 μάτσο φρέσκος δυόσμος, χοντροκομμένος,  αλάτι, πιπέρι φρεσκοτριμμένο
Για να ετοιμάσουμε τα φασολάκια τουρλού με πατάτες, μπάμιες, κρόκο Κοζάνης και τζίντζερ, πρώτα προθερμαίνουμε τον φούρνο στους 150°C. Βάζουμε τις μπάμιες σε ένα ταψί, προσθέτουμε το ξίδι και λίγο αλάτι, και ψήνουμε για 30 λεπτά (είναι ένας τρόπος να αποφύγουμε να βγάλουν οι μπάμιες την ενοχλητική «βλέννα»).Στο μεταξύ, σε μια κατσαρόλα ζεσταίνουμε το λάδι σε μέτρια φωτιά και σοτάρουμε τα κρεμμύδια με το τζίντζερ, τον κρόκο Κοζάνης και το πιπέρι καγιέν για 8-10 λεπτά, μέχρι να μαραθούν. Προσθέτουμε τις ντομάτες και μαγειρεύουμε για 8-10 λεπτά, μέχρι να εξατμιστούν τα πολλά υγρά. Ρίχνουμε στην κατσαρόλα τις μπάμιες (που έχουμε προψήσει), τα φασολάκια και τις πατάτες, ανακατεύουμε, σκεπάζουμε την κατσαρόλα, χαμηλώνουμε τη φωτιά και μαγειρεύουμε για 10 λεπτά ακόμα, μέχρι να μαραθούν ελαφρώς τα λαχανικά.Μεταφέρουμε το όλον σε ένα ταψί, ρίχνουμε τον δυόσμο, 1 φλιτζάνι νερό και αλατοπίπερο και ανακατεύουμε. Ψήνουμε για 40-50 λεπτά, μέχρι να μελώσει το φαγητό.  Σερβίρουμε, αν θέλουμε, με λίγο ωμό ελαιόλαδο. 
Λαχανικά,Μπάμιες,Ντομάτα,Πατάτες,Φασολάκια,Vegan,Νηστίσιμα,Χορτοφαγικά,Χωρίς γαλακτοκομικά